b'\n_START_ARTICLE_\nBaja Californian aavikko\n_START_PARAGRAPH_\nBaja Californian aavikko on aavikkoalue Meksikossa, Kalifornian niemimaalla. Se k\xc3\xa4sitt\xc3\xa4\xc3\xa4 niemimaan l\xc3\xa4ntisen osan ja ulottuu sek\xc3\xa4 Baja Californian ett\xc3\xa4 Baja California Surin osavaltioihin. Pinta-alaltaan se on noin 77\xc2\xa0000 neli\xc3\xb6kilometri\xc3\xa4._NEWLINE_Baja Californian aavikolla on monenlaisia elinymp\xc3\xa4rist\xc3\xb6j\xc3\xa4, rannikkodyynej\xc3\xa4, tasankoja ja vuoristoja. Korkeimmillaan aavikon keskisess\xc3\xa4 osassa vuoristoalueet kohoavat 1000\xe2\x80\x931500 metriin. Aavikko on eristyksiss\xc3\xa4 muista vastaavista ymp\xc3\xa4rist\xc3\xb6ist\xc3\xa4, joten sinne on kehittynyt monia kotoper\xc3\xa4isi\xc3\xa4 eli\xc3\xb6lajeja. Kaikkiaan alueella kasvaa l\xc3\xa4hes 500 kasvilajia ja el\xc3\xa4\xc3\xa4 4 sammakkoel\xc3\xa4in-, 43 matelija-, noin 200 lintu- ja yli 50 nis\xc3\xa4k\xc3\xa4slajia. Kasveista per\xc3\xa4ti 23 prosenttia on kotoper\xc3\xa4isi\xc3\xa4. Nis\xc3\xa4kk\xc3\xa4ist\xc3\xa4 vain t\xc3\xa4ll\xc3\xa4 alueella el\xc3\xa4v\xc3\xa4t taskuhyppyrottiin kuuluva Dipodomys gravipes ja siiseleihin kuuluva Spermophilus atricapillus.'